ของหวานฝรั่งเศสสไตล์ญี่ปุ่น เป็นอาหารที่ถูกจับตามาในระยะหลัง ในเมืองไทยเองก็มีอยู่หลากหลายร้านที่มีการผสมผสานความเป็นญี่ปุ่น ลงไปในอาหารและเครื่องดื่ม

แต่! ถ้าอยากรู้ว่ารสชาดของของหวานแบบที่ขายอยู่ในร้านพาทิเซอรี่ของญี่ปุ่นเป็นอย่างไร ผมแนะนำให้ทุกท่านลองมาทานร้านนี้ดูครับ

Location อาจจะไม่โดดเด่น (ที่จริงไม่โดดเด่นเลย) ตั้งอยู่ชั้น 3 ของ Portico หลังสวนตรงข้ามกับโรงเรียนมาแตร์เดอี สังเกต เมื่อผ่าน Kingkong Yakiniku มาแล้วทางซ้าย จะเจอ Lemon farm ร้านของหวานแห่งนี้ตั้งอยู่ตึกเดียวกันกับ Lemon Farm เลยล่ะครับ

ของหวานหลักของที่ร้านก็เป็นหลากหลายวาไรตี้ของมาการูน (มากาฮอง) ซึ่งถ้ามาวิเคราะห์จากสภาพ ฟุต(เท้าของมาการูน)ที่สวย หน้ามีปุปะบ้างแต่โดยรวมเรียบเนียน ผมถือว่าให้ 4.5 เต็ม 5 เลยครับ นอกจากนี้ยังมีเมนูหลากหลายเช่น ชีสเค้กญี่ปุ่น ที่ให้ความนุ่มหยุ่น มากกว่าเค้กยุโรปหรืออเมริกาที่หนักหน่วง ตึ๊บทุกคำที่ทาน และโมจิชื่อดัง ขนาดมโหฬาร ที่มีทั้งชาเขียว แอพพริคอท สตรอเบอร์รี่ ฯลฯ และมองค์บลังค์ซึ่งเป็นสูตรของเชฟจากทีวีแชมเปี้ยนด้วยครับ

สำหรับเครื่องดื่ม ทางร้านมีน้ำแร่ กาแฟ และชาTwinings ไว้คอยบริการด้วยรอยยิ้มและความน่ารักของพนักงานครับ

บรรยากาศร้าน “เงียบ” และเหมาะแก่การมาสังสรรค์ พร้อมเพลงบอสซ่า ที่ผ่อนคลายอารมณ์เหนื่อยล้า ให้รู้สึกอิ่มเอม กับความหอมหวานของเบเกอรี่ และชา อย่างมากเลยครับ

สำหรับรายการที่รับประทานและสามารถวิจารณ์ได้อย่างออกปาก ก็มีดังนี้ครับ

1.       Yuzu Macaroon เปลือกมากาฮองเนียนเรียบประดับด้วยเกล็ดน้ำตาลสีอำพัน ด้านในเป็นไส้ส้มยูซุอันโด่งดังของญี่ปุ่น เมื่อกัดเข้าไป ความกรอบของตัวมากาฮอง และกานาช(ไส้)ยูชูรวมกันทำให้เกิดกลิ่นส้มหอมหวาน ไม่เปรี้ยวแหลม แต่กำลังพอดีให้ความกระปรี้กระเปร่า และชุ่มชื่นครับ ในทั้งหมดแล้วถือว่าเป็นชิ้นที่ทำให้ผมหลงรักร้านนี้ทันที ความอัศจรรย์ของมันก็คือ แม้ว่าผมจะกลับมาบ้าน 2-3 ชั่วโมง ก็ยังรู้สึกปลื้มใจและอร่อยอยู่อย่างไม่รู้ลืม

2.       Sakura เปลือกมากาฮองสีชมพูปาดด้วยสีเงินเป็นทางบนเปลือก เมื่อกัดเข้าไปจะได้กลิ่นบางๆ ของซากุระ และไวท์ชอคโกแลต เป็นรสหวานกลมกล่อม ไม่หวานเลี่ยนมากไป เพราะว่ามีรสเค็มของซากุระแทรกอยู่ด้วย

3.       Ispanha เป็นมากาฮองสีชมพูสอดใส้กานาชลิ้นจี่จางๆ และเยลลี่ลิ้นจี่กลางมากาฮอง สำหรับตัวนี้ผมคิดว่ารสเบามากเกินไป เนื่องจากไม่สามารถผลักดันรสของลิ้นจี่และกลิ่นลิ้นจี่ออกมาได้

4.       Raspberry เป็นมากาฮองสีแดงเข้ม ที่ประกบด้วยแยมราสเบอร์รี่รสเข้ม ให้ความฉ่ำได้พอสมควร ใครที่ชอบการเบาแล้วหนักในรสชาด อันนี้เป็นตัวแนะนำครับ

5.       Potato Mont Blanc ปกติ มองค์บลังค์ คือของหวานที่ด้านบนจะปิดด้วยเกาลัดบดเนียนประณีต แต่สูตรนี้ได้ยินมาว่าเป็นสูตรของเชฟทีวีแชมเปี้ยนที่ผสมผสานรสชาดอันแสนเอร็ดอร่อยของญี่ปุ่นเข้าด้วยกัน สำหรับผมแล้วซึ่งอยู่โอกินาวามาก่อน และมีมันม่วงเป็นของดีประจำเมือง ถือเป็นการกลับไปเยี่ยมบ้านหลังเก่าโดยไม่ต้องใช้ตั๋วเครื่องบินเลยล่ะครับ  ด้านล่างเป็นทาร์ตที่ทำด้วยแป้งทาร์ตบางกรอบฟิลด้วยฐานเป็นชีสเค้กรสเบาและโปะด้วยครีมสดที่ให้รสชาดกลมกลืนไปพร้อมกับคาราเมลครีมด้านบนที่ผสมผิวส้มทำให้กลิ่นหอมสดชื่นกระจายในปากทุกคำที่ทาน ด้านนอกปิดทับด้วยมันม่วงบดรสหวานพอสมควรตามแบบฉบับญี่ปุ่น และประดับด้วยครีมสดด้านบนและผิวส้มเชื่อมเพื่อความสวยงาม

สำหรับราคานั้นถือว่าเป็นราคาที่ดีมากเมื่อเทียบกับร้านใหญ่ๆ เช่น Le…No…..  เนื่องจากชิ้นมากาฮองนั้นค่อนข้างใหญ่ ในราคา 35-45 นั้น เป็นราคาที่ดูดีและเหมาะสมมากครับ

ใครที่อยากมีเวลาดีๆกับคนรู้ใจ ร้านนี้เป็นร้านที่น่าสนใจอีกร้านนึง เพราะว่าแยกออกมาเงียบๆ แล้วก็บรรยากาศสวยงามน่าดูเลยครับ
